אין לך מה לדאוג

"אין לך מה לדאוג", המוכר גם בשם "שִלחי לי תחתונים וגופיות" (מילותיו הראשונות של הפזמון), הוא שיר ישראלי המתאר את חיי חיילי צה"ל בחזית במלחמת יום הכיפורים וקרבות ההתשה שהתנהלו לאחריה. השיר נכתב על ידי תלמה אליגון-רוז והולחן על ידי קובי אושרת. הוא בוצע על ידי הזמר עוזי פוקס בעיבוד קופצני בסגנון "כוורת" ונכלל בתקליטו הראשון משנת 1974. מילות השיר מנוסחות כמכתב של חייל בחזית אל חברתו שבעורף. בסגנון אירוני הוא מבטיח לה שאין סיבה לדאוג לשלומו כי הוא נמצא בקייטנה ובין הלחימה וההפגזות יש לחיילים פנאי לנוח ולהתרחץ. הוא מבטיח שכשיחזור הם יינשאו, ומבקש ממנה לשלוח לו תחתונים וגופיות - ביטוי למחסור בחפצי יומיום שסבלו החיילים בחזית - אך לא עוגות (שכן אל החיילים נשלחו מן העורף כמויות גדולות של ממתקים). ההשראה של תלמה אליגון לכתיבת השיר הייתה גלויה שקיבלה בימי המלחמה מאחיה גיורא, חייל במילואים בהנדסה ימית שנקרא להתייצב בתעלת סואץ. אליגון, שנותרה בעורף, הייתה מודאגת מהדיווחים מהחזית ומהגלויות ששלח אחיה. באחד מימי המלחמה הגיע לביתה המלחין קובי אשרת, הגיש לה קלטת עם מנגינה וביקש שתחבר מילים שיעזרו להעלות את מורל החיילים. השיר נועד עבור תקליטו הראשון של עוזי פוקס, שהופק באותה עת (האלבום, "כן כן", הופיע במאי 1974). אליגון סיפרה לימים: "אמרתי לו, תשמע, גם לי אין מצב רוח. אני לא יכולה לכתוב שום דבר. אבל אז שאלתי באיזה שעה הוא צריך את השיר. כשהוא שמע ששאלתי באיזה שעה, הוא אמר 'בשש וחצי אני בא לאסוף את זה, תשימי בארון חשמל' וברח". הגלויה מאחיה, שהייתה מונחת ליד מיטתה, ובה ביקש ממנה לשלוח לו נייר טואלט, תחתונים וגופיות, הולידה את מילות השיר. בנוסח המקורי של השיר נכללה הבקשה לנייר טואלט, אך קמה על כך צעקה ציבורית ויוצרי השיר נאלצו לשנותו. עם צאתו זכה השיר להצלחה גדולה, והוא דורג במקום החמישי במצעד הפזמונים העברי השנתי של קול ישראל לשנת תשל"ד. עוזי פוקס הרבה לשיר אותו בהופעות שערך עם אמנים אחרים בפני חיילים בחזיתות המלחמה. השיר הפך למזוהה עם זיכרון המלחמה, ועשרות שנים לאחריה הוא מושמע עדיין מעת לעת בתחנות הרדיו. באלבום "זה הכל בינתיים" של יהונתן גפן ודני ליטני (1974) מופיעה השורה "שילחו לי מכתבים, שילחו לי עוגיות, רק אל תשלחו לי תחתונים וגופיות". מספר גרסאות כיסוי בוצעו לשיר. ב-1974 נכתב על בסיס השיר ג'ינגל פרסומת לחברת הטקסטיל "רוטקס", בביצוע גבי שושן, שעשה שימוש בפלייבק המקורי. ב-2018, לציון 70 שנה להקמתו של צה"ל ולרגל גיוס מחזור מרץ, הוקלטה גרסת כיסוי לשיר על ידי חברי הלהקות הצבאיות (בהם נדב גדג' ונופר סלמאן) ודי-ג'יי גל מלכה; בקליפ משתתפים גם לוחמי חטיבת הנח"ל. השיר אף תורגם בחלקו ליידיש ובוצע ע״י ספיידערמענטש, דמות גיבור-על חרדית שגולמה ע״י קובי אריאלי במסגרת תוכנית ההומור הסאטירית הרצועה. במהלך מלחמת חרבות ברזל באוקטובר 2023, הקליטה אסתר רדא גרסת כיסוי חדשה לשיר (אותו כתבה מחדש אליגון-רוז בלשון נקבה, לדוגמה: "נלחמות כמו לביאות", במקום "נלחמים כמו אריות") במסגרת קמפיין של קהילת "המילואימיות" (נשים המשרתות במילואים) המציג את התושיה של החיילות, השוטרות והלוחמות בלחימה בחזית. "אין לך מה לדאוג" באתר בית לזמר העברי מילות השיר "אין לך מה לדאוג" באתר שירונט מרב יודילוביץ', שירים של פחד וכאב, באתר ynet, 5 באוקטובר 2003 דויד פרץ, ניתוח השיר 'אין לך מה לדאוג', באתר "תרבות•il" יואב קרן, "שלחי לי תחתונים וגופיות", באתר ynet, 24 בספטמבר 2023 (במלאת 50 שנה למלחמת יום כיפור) דינה חלוץ, איך "שלחי לי תחתונים וגופיות" הפך לשיר טרנדי? גם תלמה אליגון־רוז מנסה להבין, באתר ynet, 14 בנובמבר 2023 (עם תחייתו של השיר בעקבות אירועי 7/10 והמלחמה בעזה) רשת 13, אסקפיזם מהול במציאות: עוזי פוקס שר "תחתונים וגופיות", באתר חדשות 13, 25 באוקטובר 2023 – ביצוע באולפן במלחמת חרבות ברזל קובי אשרת יורד לשטח ושר את השיר עם החיילים במלחמת חרבות ברזל, הקופסה, 13 בנובמבר 2023 (גרסה בפייסבוק) כך על פי חוקר הרוק הישראלי יואב קוטנר (קוטנר, שירי מלחמת יום כיפור ומה המלחמה ההיא עשתה למוזיקה הישראלית, באתר "קוטנר רוק.נט", 13 בספטמבר 2013). רותי שילוני, ‏40 למלחמת יום כיפור: מסע אל השירים, באתר ‏מאקו‏, 8 בספטמבר 2013, "אין לך מה לדאוג". לפירוט, ראו אין לך מה לדאוג באתר "פזמונט". מערכת אתר צה"ל, משחזרים את השיר המיתולוגי "אין לך מה לדאוג", באתר צה"ל, 8 במרץ 2018; נדב גדג' והלהקות הצבאיות בחידוש ללהיט "אין לך מה לדאוג", באתר חדשות 13 (לשעבר ערוץ עשר), 8 במרץ 2018. לביצוע, ראו אין לך מה לדאוג, סרטון באתר יוטיוב. לביצוע השיר ביידיש, ראו הרצועה - ספיידערמענטש, סרטון באתר יוטיוב. לביצוע ראו קמפיין רוח הלוחמות תנצח, סרטון באתר יוטיוב.